ยกเลิกมติครม.ให้อำนาจ"กรณ์"อนุมัติงบไทยเข้มแข็ง
ครม.ยกเลิกมติให้อำนาจ"กรณ์"อนุมัติไทยเข้มแข็งที่เหลืออีก 1.7 หมื่นล้าน หลังฝ่ายกฎหมายตรวจสอบข้อกฎหมายแล้วทำไม่ได้
11 พ.ค. 2553

ครม.ยกเลิกมติให้อำนาจ"กรณ์"อนุมัติไทยเข้มแข็งที่เหลืออีก 1.7 หมื่นล้าน หลังฝ่ายกฎหมายตรวจสอบข้อกฎหมายแล้วทำไม่ได้
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) มีมติเห็นชอบให้กระทรวงการคลังกลับไปปฏิบัติตามระเบียบสำนักนายกรัฐมนตรีว่าด้วยการบริหารโครงการตามแผนปฏิบัติการไทยเข้มแข็ง 2555 พ.ศ.2552 ตามที่ใช้อยู่เดิม โดยนายสุรชัย ภู่ประเสริฐ เลขาธิการคณะรัฐมนตรี ได้เสนอผลการตรวจสอบข้อกฎหมายมาให้พิจารณา เนื่องจากในการประชุม ครม. สัปดาห์ก่อนหน้านี้ นายกรณ์ จาติกวณิช รมว.คลัง ได้เสนอ ครม.ขอแก้ไขระเบียบสำนักนายกรัฐมนตรีฯ ดังกล่าว เพื่อให้ รมว.คลังมีอำนาจอนุมัติโครงการและอนุมัติวงเงินกู้สำรองจ่ายแทน ครม. ซึ่งมีวงเงินประมาณ 1.7 หทมื่นล้านบาทได้
"นายกฯ แจ้งในที่ประชุม ครม.ว่าทางสำนักเลขาธิการ ครม. บอกว่าดูระเบียบ ข้อกฎหมายแล้ว ไม่สามารถใช้ระเบียบใหม่ที่ ครม. เห็นชอบเมื่อสัปดาห์ที่แล้วได้ จึงให้ทบทวนและกลับไปใช้ระเบียบเดิม" นายวัชระ กล่าว
แหล่งข่าวจากทำเนียบ เปิดเผยว่า การขอมติครม. ครั้งก่อนเป็นการเสนอในวาระจร โดยแจ้งเพียงว่าต้องการใช้เงินเร่งด่วน ซึ่งการที่ ครม.ให้กลับไปใช้ระเบียบเดิมนั้น เนื่องจากคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรี คณะที่ 2 ที่มีนายวัฒนา รัตนวิจิตร เป็นประธาน ได้ตรวจสอบร่างกฎหมายดังกล่าว โดยได้พิจารณาความตามมาตรา 38 แห่งพระราชบัญญัติระเบียบบริหารราชการแผ่นดิน พ.ศ.2535 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ.2550 
โดยมีความเห็นว่า การจะมอบอำนาจการอนุมัติโครงการ กรอบวงเงิน แผนการดำเนินงาน และแผนระดมทุนของโครงการ รวมถึงอนุมัติวงเงินกู้สำรองจ่ายสำหรับริหารโครงการให้ รมว.คลัง แทน ครม. นั้น เป็นการมอบอำนาจของคณะบุคคล ซึ่งเป็นผู้ใช้อำนาจสูงสุดตามรัฐธรรมนูญไปให้กับบุคคลใดบุคคลหนึ่งเป็นการทั่วไปโดยไม่มีขอบเขตนั้น ไม่อาจกระทำได้เพราะเป็นการไม่ชอบด้วยหลักการมอบอำนาจ
นอกจากนี้ คณะกรรมการฯ ดังกล่าว ยังเห็นว่าเนื่องจากโครงการภายใต้แผนปฏิบัติการไทยเข้มแข็ง เป็นการใช้เงินกู้ตาม พ.ร.ก.กู้เงิน ซึ่งเป็นนโยบายสำคัญของรัฐบาล มีผลกระทบต่อภาพรวมของประเทศและมีความเกี่ยวพันกับหลายส่วนราชการ สมควรได้รับการพิจารณาร่วมกันของ ครม. จึงไม่ใช่กรณีที่จะมอบอำนาจของ ครม.ให้บุคคลใดได้
ก่อนหน้านี้ นายกรณ์ ชี้แจงเรื่องดังกล่าวว่า เป็นการปรับเปลี่ยนเพื่อให้เกิดความยืดหยุ่นมากขึ้น เนื่องจากเป็นการพิจารณาโครงการในส่วนสุดท้ายของวงเงินกู้ภายใต้ พ.ร.ก.กู้เงิน จึงต้องปรับการบริหารให้ทันต่อเกณฑ์การกู้ที่กำหนดไว้ว่าต้องดำเนินการภายในปี 2553 เท่านั้น โดยแค่สลับบทบาทของ ครม.จากที่อนุมัติมาเป็นการรับทราบ